Forslag til Rådets afgørelse om Fællesskabets handlingsprogram til fremme af integrationen af flygtninge (1999/C 36/11) KOM(1998) 731 endelig udg. - 98/0356(CNS)

(Forelagt af Kommissionen den 13. januar 1999)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 235,

under henvisning til forslag fra Kommissionen,

under henvisning til udtalelse fra Europa-Parlamentet, og

ud fra følgende betragtninger:

(1) Kommissionen tilkendegav i Det sociale handlingsprogram 1998-2000 (1), at den havde til hensigt på grundlag af de vellykkede pilotprojekter, der blev gennemført i 1997 og 1998, at stille forslag om et program til integration af flygtninge;

(2) medlemsstaterne og institutionerne har gentagne gange udtrykt bekymring for flygtningenes situation, og antallet af flygtninge i Europa er i de senere år steget betydeligt;

(3) aktioner til fremme af social og økonomisk integration af de mindst priviligerede og de mest udsatte befolkningsgrupper indgår som en integrerende del af den økonomiske og sociale samhørighed, hvis bevarelse og styrkelse i henhold til traktatens artikel 2 og artikel 3, litra j), er en af Fællesskabets grundlæggende målsætninger; flygtninge er en særlig udsat gruppe, hvis integration kræver iværksættelse af specifikke aktioner og foranstaltninger;

(4) foranstaltninger iværksat med støtte fra strukturfonden og andre fællesskabsforanstaltninger inden for almen og erhvervsfaglig uddannelse er ikke i sig selv tilstrækkelige til at fremme denne integration, hvorfor det er vigtigt at iværksætte et program for særlige foranstaltninger med henblik herpå;

(5) dette program bør ikke berøre medlemsstaternes politik og beføjelser og vil ikke overlappe eller svække de fælles aktioner, der er iværksat på asylområdet og inden for immigrationspolitikken og heller ikke de foranstaltninger som Fællesskabet måtte iværksætte på disse områder;

(6) i overensstemmelse med principperne om subsidiaritet og proportionalitet, jf. traktatens artikel 3 B, kan målsætningerne for den foreslåede aktion ikke i tilstrækkeligt omfang nås af medlemsstaterne, idet målet er at støtte og supplere aktioner, iværksat af medlemsstaterne; det i denne afgørelse fastlagte program har endvidere i sagens natur en målsætning på fællesskabsniveau; omfanget og betydningen af det foreslåede program bør derfor have en fællesskabsdimension og programmet bør anvendes i Fællesskabet som helhed; ved denne afgørelse handler Fællesskabet kun i det omfang, det er nødvendigt for at nå dette mål;

(7) traktaten indeholder ikke anden hjemmel for vedtagelse af denne afgørelse end artikel 235 -

TRUFFET FØLGENDE AFGØRELSE:

Artikel 1

Iværksættelsen af programmet

Et handlingsprogram til fremme af integrationen af flygtninge, der har taget ophold i eller som er berettigt til at tage ophold i medlemsstaterne, iværksættes for perioden fra den 1. juli 1999 til den 31. december 2000 i forbindelser med aktioner med henblik på social integration.

Programmet har til formål at bidrage til, at der sker en effektiv integration af flygtninge i medlemsstaterne og til at sikre deres deltagelse i samfundet, idet medlemsstaternes ansvar og flygtningenes kulturelle identitet respekteres fuldt ud.

Artikel 2

Målgruppe

Programmets målgruppe er personer, der har fået opholdstilladelse i en medlemsstat, enten som flygtning efter artikel 1 i konventionen af 28. juli 1951 om flygtninges retsstilling som ændret ved New York-protokollen af 31. januar 1967, eller som personer, der har fået beskyttelse på individuelt grundlag i overensstemmelse med medlemsstaternes internationale forpligtelser eller af humanitære grunde.

Artikel 3

Formål

Programmet har til formål at støtte medlemsstaterne i deres bestræbelser for at integrere flygtninge ved at fremme:

a) udvikling af integrationsforanstaltninger

b) iværksættelse og udvikling af et tværnationalt samarbejde på området

c) information, koordinering, evaluering og udveksling af oplysninger om god praksis og gode erfaringer på EF-plan

d) stimulering af forsøg og identifikation af de bedste innovative aktionsmodeller for så vidt angår indhold og tilrettelæggelse

e) analyse af flygtningenes situation i medlemsstaterne

f) forøgelse af offentlighedens bevidsthed om flygtningenes situation i medlemsstaterne.

Artikel 4

Fællesskabsaktioner

De i artikel 3 nævnte mål skal nås ved hjælp af:

a) udarbejdelse og gennemførelse af store flerdimensionelle, innovative projekter, som har en klar EF-tillægsværdi, som forestås af relevante offentlige myndigheder, NGO'ere og/eller arbejdsmarkedets parter, og som omfatter en række integrationsområder

b) udarbejdelse og gennemførelse af projekter på EF-plan herunder aktioner i samtlige medlemsstater

c) oprettelse og udvikling af tværnationale netværk især med henblik på at sikre overførelse af oplysninger om god praksis og gode erfaringer, bl.a. gennem afholdelse af møder og udarbejdelse og offentliggørelse af resultater og rapporter

d) udeksling af erfaringer, bedømmelse, overvågning og evaluering af projekter og praksis, der fører til identifikation af nye metoder til integration af flygtninge

e) indsamling, udarbejdelse og udbredelse på nationalt plan og på fællesskabsplan af sammenlignelige data og rapporter om flygtningenes situation og integration i medlemsstaterne

f) information om programmet og udbredelse af resultaterne heraf.

Artikel 5

Konsekvens og komplementaritet

Kommissionen og medlemsstaterne sikrer, at der er konsekvens i og komplementaritet mellem de initiativer, der iværksættes under denne afgørelse og de initiativer, der iværksættes af medlemsstaterne, samt de initiativer, der iværksættes under strukturfondene og andre områder af Fællesskabets politik, fællesskabsprogrammer og - aktioner, herunder dem, der vedrører integrationen på arbejdsmarkedet, unge, almen og erhvervsfaglig uddannelse, forskning, kultur, modtagelse og midlertidig beskyttelse af asylansøgere og fordrevne personer - herunder frivillig tilbagesendelse af disse grupper.

Artikel 6

Gennemførelse

1. Kommissionen gennemfører handlingsprogrammet i et nært samarbejde med medlemsstaterne som angivet i denne afgørelse.

2. Kommissionen samarbejder med de institutioner og organisationer, der er aktive inden for flygtningeintegration.

Artikel 7

Udvalg

Kommissionen bistås af et rådgivende udvalg, der består af repræsentanter for medlemsstaterne, og som har Kommissionens repræsentant som formand (i det følgende benævnt »udvalget«).

Kommissionens repræsentant forelægger udvalget et udkast til de foranstaltninger, der skal træffes. Udvalget afgiver, eventuelt ved afstemning, udtalelse om dette udkast inden for en frist, som formanden kan fastsætte under hensyn til, hvor meget spørgsmålet haster.

Udtalelsen optages i mødeprotokollen; derudover har hver medlemsstat ret til at anmode om, at dens holdning indføres i mødeprotokollen.

Kommissionen tager størst muligt hensyn til udvalgets udtalelse. Den underretter udvalget om, hvorledes den har taget hensyn til dets udtalelse.

Artikel 8

Udvalgets opgaver

Udvalget afgiver navnlig udtalelser om:

a) generelle retningslinjer for den støtte, der ydes af Fællesskabet

b) det årlige arbejdsprogram og forhold vedrørende den finansielle opdeling af aktiviteterne

c) procedurer til udvælgelse af de aktioner, som Fællesskabet støtter, kriterier for tilsyn med og bedømmelse af disse aktioner og af programmet som helhed samt foranstaltninger til udbredelse og overførelse af resultaterne.

Artikel 9

Fastsættelse af økonomisk støtte

1. For de i artikel 4, litra a) og b), nævnte aktioner kan Fællesskabets økonomiske bidrag som hovedregel udgøre maksimalt 60 %.

Undtagelsesvist og efter kriterier, der aftales med det i artikel 7 omhandlede udvalg, kan bidraget dog udgøre maksimalt 80 %.

2. De i artikel 4, litra c), nævnte aktioner kan få en Fællesskabsstøtte på maksimalt 90 %.

3. De i artikel 4, litra d), e) og f), nævnte aktioner finansieres fuldt ud over Det Europæiske Fællesskabs almindelige budget.

Artikel 10

Tilsyn og evaluering

1. Kommissionen er ansvarlig for tilsynet med og evalueringen af de foranstaltninger, der får støtte i henhold til programmet. Tilsyn og evaluering kan finansieres af de bevillinger, der er til rådighed for de støttede foranstaltninger. Efter programmets afslutning foretager uvildige eksperter en endelig evaluering af de iværksatte aktioner.

2. Kommissionen forelægger senest den 1. juni 2002 Rådet og Europa-Parlamentet en rapport om gennemførelsen af programmet, som indeholder resultaterne af den foretagne evaluering.

Artikel 11

Virkningstidspunkt

Denne afgørelse får virkning fra dagen for offentliggørelsen i De Europæiske Fællesskabers Tidende.

(1) KOM(1998) 259 endelig udg.